[pic] | EUROOPAN YHTEISÖJEN KOMISSIO |

Bryssel 28.6.2007

KOM(2007) 368 lopullinen

2007/0128 (COD)

Ehdotus:

EUROOPAN PARLAMENTIN JA NEUVOSTON ASETUS

elintarvikkeita koskevista ravitsemus- ja terveysväitteistä annetun asetuksen (EY) N:o 1924/2006 muuttamisesta

(komission esittämä)

PERUSTELUT

Ehdotus sisältää kaksi muutosta elintarvikkeita koskevista ravitsemus- ja terveysväitteistä annetun Euroopan parlamentin ja neuvoston asetuksen (EY) N:o 1924/2006 14 ja 28 artiklaan. Sen tarkoituksena on huolehtia riittävästä siirtymäkaudesta lasten kehitykseen ja terveyteen viittaavien terveysväitteiden osalta.

Tällaisia terveysväitteitä, kuten muitakin ravitsemus- ja terveysväitteitä, on jo käytössä yhteisön markkinoilla. Ravitsemusväitteitä, joita on jossakin jäsenvaltiossa käytetty ennen 1. tammikuuta 2006 näihin väitteisiin sovellettavien kansallisten säännösten mukaisesti ja joita ei ole sisällytetty asetuksen (EY) N:o 1924/2006 liitteeseen, saa käyttää kolme vuotta asetuksen voimaantulosta. Muut kuin lasten kehitykseen ja terveyteen viittaavat terveysväitteet hyötyvät lisäksi asetuksen 28 artiklan 5 ja 6 kohdassa täsmennetyistä siirtymätoimenpiteistä.

Asetuksessa (EY) N:o 1924/2006 ei kuitenkaan säädetty samanlaisista siirtymätoimenpiteistä lasten kehitykseen ja terveyteen viittaavien väitteiden osalta. Tämä tilanne oli seurausta asetukseen yhteispäätösmenettelyn aikana tehdyistä eri muutoksista. Jotta lapsia voitaisiin suojella paremmin, heidän kehitykseensä ja terveyteensä viittaavia väitteitä päätettiin käsitellä samalla menettelyllä kuin sairauden riskin vähentämistä koskevia väitteitä (hyväksyntä). Tämä toteutettiin kahdella muutoksella, joilla lisättiin sairauden riskin vähentämistä koskevia väitteitä käsittelevän 14 artiklan otsikkoon ja ensimmäiseen kohtaan sanat ”ja lasten kehitykseen ja terveyteen viittaavat väitteet”. Lapsiin viittaavia väitteitä käsitellään tämän vuoksi sairauden riskin vähentämistä koskevina väitteinä, joille ei asetuksessa säädetty siirtymäkautta, koska niitä ei sallittu ennen asetuksen antamista sovellettujen sääntöjen nojalla.

Lasten kehitykseen ja terveyteen viittaavien väitteiden osalta ei ole olemassa siirtymätoimenpiteitä, mistä on seurauksena se, että kyseisiä väitteitä ei asetuksen soveltamispäivästä (1. heinäkuuta 2007) saa käyttää kyseisen päivämäärän jälkeen tuotetuissa tuotteissa. Ainoasta lasten kehitykseen ja terveyteen viittaaviin väitteisiin nykyisin sovellettavasta siirtymätoimenpiteestä on säädetty 28 artiklan 1 kohdassa. Se koskee tuotteita, jotka saatetaan markkinoille tai merkitään ennen 1. heinäkuuta 2007. Siirtymäkautta sovelletaan tuotteisiin, jotka jo ovat kaupan hyllyllä tai jotka on jo merkitty, mutta ei tuotteisiin, jotka on tuotettu ja laitettu jakeluun kyseisen päivämäärän jälkeen. Kun varastot loppuvat, markkinoiden toiminta häiriintyy.

Tämän vuoksi ehdotetaan siirtymätoimenpiteiden säätämistä lasten kehitykseen ja terveyteen viittaavien väitteiden osalta.

Lasten kehitykseen ja terveyteen viittaavien väitteiden siirtymäkaudella ja hyväksyntäprosessilla varmistetaan näiden tuotteiden kohderyhmän suojelu ja annetaan talouden toimijoille riittävästi aikaa varmistaa kitkaton siirtyminen noudattamaan asetuksen säännöksiä.

Ehdotuksella ei ole vaikutuksia Euroopan yhteisön talousarvioon.

2007/0128 (COD)

Ehdotus:

EUROOPAN PARLAMENTIN JA NEUVOSTON ASETUS

elintarvikkeita koskevista ravitsemus- ja terveysväitteistä annetun asetuksen (EY) N:o 1924/2006 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen[1],

ottavat huomioon Euroopan talous- ja sosiaalikomitean lausunnon[2],

ottavat huomioon alueiden komitean lausunnon[3],

noudattavat perustamissopimuksen 251 artiklassa määrättyä menettelyä[4]

sekä katsovat seuraavaa:

1. Elintarvikkeita koskevista ravitsemus- ja terveysväitteistä annetussa Euroopan parlamentin ja neuvoston asetuksessa (EY) N:o 1924/2006 vahvistetaan säännöt väitteiden käytölle elintarvikkeiden pakkausmerkinnöissä, esillepanossa ja mainonnassa.

2. Terveysväitteet on kielletty, paitsi jos ne täyttävät asetuksessa (EY) N:o 1924/2006 säädetyt yleiset ja erityiset vaatimukset ja sisältyvät yhteisön luetteloihin hyväksytyistä terveysväitteistä. Näitä terveysväitteiden luetteloita ei ole vielä laadittu, minkä on tapahduttava asetuksessa yksilöityjen menettelyjen mukaisesti. Näin ollen kyseiset luettelot eivät ole voimassa asetuksen soveltamispäivänä eli 1 päivänä heinäkuuta 2007.

3. Asetuksessa (EY) N:o 1924/2006 säädetään tästä syystä siirtymätoimenpiteistä muiden kuin sairauden riskin vähentämiseen ja lasten kehitykseen ja terveyteen viittaavien terveysväitteiden osalta.

4. Siirtymätoimenpide ei ollut tarpeen sairauden riskin vähentämistä koskevien terveysväitteiden osalta. Koska sairauden ehkäisemiseen, hoitoon ja parantamiseen viittaavat väitteet kielletään direktiivillä 2000/13/EY ja koska asetuksella (EY) N:o 1924/2006 otetaan käyttöön uusi sairauden riskin vähentämistä koskeva väitteiden ryhmä, yhteisön markkinoilla ei olisi pitänyt olla tuotteita, joissa on käytetty tällaisia väitteitä.

5. Lasten kehitykseen ja terveyteen viittaavien väitteiden ryhmä lisättiin asetukseen (EY) N:o 1924/2006 sen antamismenettelyn myöhäisessä vaiheessa ilman, että näille väitteille säädettiin siirtymätoimenpiteitä. Yhteisön markkinoilla on jo kuitenkin tuotteita, joissa käytetään tällaisia väitteitä.

6. Jotta vältetään markkinoiden toiminnan häiriytyminen, on näin ollen aiheellista kohdistaa lasten kehitykseen ja terveyteen viittaaviin väitteisiin samat siirtymätoimenpiteet kuin muihinkin terveysväitteisiin.

7. Sen vuoksi asetusta (EY) N:o 1924/2006 olisi muutettava,

OVAT ANTANEET TÄMÄN ASETUKSEN:

1 artikla

Muutetaan asetus (EY) N:o 1924/2006 seuraavasti:

(1) Korvataan 14 artiklan 1 kohta seuraavasti:

”1. Sen estämättä, mitä direktiivin 2000/13/EY 2 artiklan 1 kohdan b alakohdassa säädetään, seuraavia väitteitä voidaan esittää, mikäli ne on hyväksytty tämän asetuksen 15, 16, 17 ja 19 artiklassa säädetyn menettelyn mukaisesti sisällytettäviksi yhteisön tällaisten sallittujen väitteiden luetteloon kaikkine tarpeellisine näiden väitteiden käyttöä koskevine edellytyksineen:

a) sairauden riskin vähentämistä koskevat väitteet

b) lasten kehitykseen ja terveyteen viittaavat väitteet.”

(2) Korvataan 28 artiklan 6 kohdan johdantolause seuraavasti:

”Muihin kuin 13 artiklan 1 kohdan a alakohdassa ja 14 artiklan 1 kohdan a alakohdassa tarkoitettuihin terveysväitteisiin, joita on kansallisten säännösten mukaisesti käytetty ennen tämän asetuksen voimaantulopäivää, sovelletaan seuraavia säännöksiä:”

2 artikla

Tämä asetus tulee voimaan 1 päivänä heinäkuuta 2007.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] EUVL C [...], [...], s. [...].

[2] EUVL C [...], [...], s. [...].

[3] EUVL C [...], [...], s. [...].

[4] EUVL C [...], [...], s. [...].